Diari Oficial de la Generalitat Valenciana


Sumari del DOGV 9291, del 04-03-2022 (2022/1641)

RESOLUCIÓ de 15 de febrer de 2022, de la consellera de Participació, Transparència, Cooperació i Qualitat Democràtica, per la qual es constitueix el Fòrum per al Disseny de l'Estratègia de Retorn de les Persones Valencianes en l'Exterior a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9291

Data del DOGV
:   04-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1641


Data del document
:   15-02-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 15 de febrer de 2022, de la consellera de Participació, Transparència, Cooperació i Qualitat Democràtica, per la qual es constitueix el Fòrum per al Disseny de l'Estratègia de Retorn de les Persones Valencianes en l'Exterior a la Comunitat Valenciana. [2022/1641]  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, va assignar a la Conselleria de Participació, Transparència, Cooperació i Qualitat Democràtica la competència de la relació institucional amb els col·lectius de les persones valencianes residents fora de la Comunitat i amb entitats cíviques que aglutinen ciutadans i ciutadanes valencians que resideixen a l'estranger.  
Posteriorment, el Decret 179/2020, de 30 d'octubre, del Consell, d'aprovació del seu reglament orgànic i funcional, va atribuir com a nova competència de la Conselleria de Participació, Transparència, Cooperació i Qualitat Democràtica, concretament a la Direcció General de Participació Ciutadana, la de coordinar les accions dels departaments competents en les matèries necessàries per a afavorir i facilitar el retorn de les persones emigrants valencianes, sense perjudici de les competències atribuïdes a altres òrgans.  
D'altra banda, en el Seminari de govern d'estiu 2021 a Albocàsser-Benassal es va aprovar com a objectiu per al segon semestre la creació del Consell per al Retorn de Valencians i Valencianes a la Comunitat Valenciana. Segons aquest objectiu, «El Pla de retorn a la Comunitat Valenciana té l'objectiu de facilitar el retorn de les persones valencianes emigrades per raons econòmiques i que tinguen voluntat de tornar», i «es tracta de donar resposta a una necessitat imprescindible, de manera transversal i amb altres administracions i amb la ciutadania.» Continua establint que el Consell per al Retorn serà el fòrum de debat i reflexió fonamental on diversos organismes, actors i institucions plantegen les accions que han de tindre's en compte per a l'elaboració del Pla de retorn a la Comunitat Valenciana. I que les accions que escometrà el Consell per al Retorn de Valencians i Valencianes a la Comunitat Valenciana seran, entre altres: conéixer un diagnòstic de la situació actual de les persones emigrades fora de la Comunitat (mapa de moviments migratoris, perfil de persones migrades, etc.) i plantejar mesures que faciliten el retorn de les persones emigrades, en les millors condicions.  
  
Finalment, en la sessió de 29 de setembre de 2021, durant el transcurs del debat de política general, les Corts Valencianes van aprovar la Resolució 414/2021, en la qual, entre altres qüestions, s'insta el Consell a elaborar el I Pla de retorn de les valencianes i valencians a la Comunitat Valenciana, a fi de facilitar el retorn d'aquells valencians i valencianes emigrats per raons econòmiques que tinguen la voluntat de tornar.  
  
En la consecució de l'objectiu de facilitar el retorn dels valencians i valencianes en l'exterior a la Comunitat Valenciana conflueixen les competències i atribucions de les diferents administracions i organismes radicats en el seu territori.  
En primer lloc, constitueix un objectiu transversal del Consell. Per això, el procés de diàleg i definició de l'estratègia de retorn ha de comptar amb la implicació de tots els departaments de la Generalitat amb competències que puguen tindre incidència en aquest. Igualment, ha de contemplar la participació dels organismes del sector instrumental de la Generalitat que desenvolupen accions en aquest camp.  
D'altra banda, la definició de l'estratègia a dissenyar requereix la col·laboració, cooperació i coordinació entre els nivells de govern autonòmic i local. En relació amb això, la Generalitat té un conveni marc de col·laboració amb les diputacions de València, Alacant i Castelló i la Federació Valenciana de Municipis i Províncies, per a col·laborar en matèria de participació, transparència i bon govern, de data de 16 de desembre de 2020. Aquest conveni marc possibilita la constitució de grups de treball designats per les parts amb la funció de treballar conjuntament en el marc de les diferents àrees estratègiques previstes en l'esmentat conveni marc.  
I si bé el procés de definició de l'estratègia per al retorn ha de comptar amb la participació de tots aquests actors, de manera fonamental ha de considerar-se l'opinió de les persones implicades, tan individualment com a través de les associacions que les representen, tenint especialment consideració referent a això a les associacions representades en el Consell Valencià de Participació en el sector de la migració.  
  
La participació de la ciutadania individualment s'articularà directament a través del portal GVA Participa, mitjançant l'emplenament voluntari d'una enquesta dirigida a les persones valencianes en l'exterior, o que ja han tornat, a través de la qual es recollirà de primera mà la informació relativa a la seua situació i necessitats a satisfer per a afavorir el seu retorn. Igualment, es facilitarà en l'adreça de correu electrònic btiykiufelxhulrgew@ofu.dd la possibilitat d'expressar directament qualsevol aportació relativa a l'estratègia de retorn.  
Tot el que s'ha exposat justifica la creació d'un grup o comissió de treball de caràcter consultiu i d'assessorament sobre la matèria específica del retorn a la Comunitat, com a pas previ necessari per a la creació per via reglamentària del futur Consell Valencià per al Retorn de les Persones Valencianes a la Comunitat Valenciana. Aquest grup o comissió de treball, sota la denominació de Fòrum per al Disseny de l'Estratègia de Retorn, és un grup de debat i de treball on tenen cabuda totes les administracions, agents i actors la participació dels quals es considere convenient o oportuna per a enriquir el diàleg i disseny de l'estratègia per al retorn, al mateix temps que integra la mateixa ciutadania a través de les seues associacions i directament a través dels mitjans tecnològics. Aquest debat i treball previ constitueix el punt de partida per al disseny del Consell Valencià per al Retorn i del Pla de retorn a la Comunitat Valenciana.  
Per tot el que s'ha exposat, i en virtut del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, i en particular del que s'estableix en l'article 6 d'aquest, segons el qual la persona titular de la Conselleria pot disposar, sempre que ho considere convenient, la constitució de grups o comissions de treball de caràcter consultiu i d'assessorament, per a matèries concretes o assumptes específics amb la composició que determine, en cada cas, resolc:  
  
Primer. Creació i fins del Fòrum  
Crear el Fòrum per al Disseny de l'Estratègia de Retorn de les Persones Valencianes en l'Exterior a la Comunitat Valenciana.  
El Fòrum té com a finalitat primordial debatre i reflexionar sobre l'estratègia de retorn i plantejar les accions que han de tindre's en compte per a l'elaboració del Pla de retorn a la Comunitat Valenciana.  
  
  
Segon. Naturalesa jurídica  
El Fòrum es constitueix com a grup de treball de caràcter consultiu i d'assessorament a la persona titular de la conselleria amb competència en matèria de retorn, per a la definició de l'estratègia del retorn a la Comunitat Valenciana.  
  
Tercer. Funcions  
1. El Fòrum té les següents funcions:  
a) Accedir a la informació que es considere necessària i analitzar-la per a dissenyar una estratègia de retorn ajustada a la realitat de l'emigració valenciana.  
b) Identificar les accions relacionades amb el procés de retorn que s'estan duent a terme en les diferents administracions de la Comunitat Valenciana.  
c) Proposar noves mesures relacionades amb el procés de retorn en l'àmbit de les competències de les administracions presents en el Fòrum.  
d) Articular la participació en el debat per part de les associacions que formen part del Fòrum.  
e) Analitzar les dades i les opinions de la ciutadania recollides a través de l'enquesta habilitada en el portal GVA Participa i dels missatges rebuts en l'adreça electrònica uugcxmmnhssbyjeirt@pkc.fb.  
2. Totes les funcions anteriorment enumerades s'estableixen sense menyscapte de les que corresponguen a altres òrgans de representació i participació legalment establits.  
  
  
Quart. Participants  
1. El Fòrum per al Retorn a la Comunitat Valenciana està compost per:  
a) Una presidència.  
b) Una vicepresidència.  
c) Vocalies.  
d) Una secretaria.  
2. La composició del Fòrum respondrà al principi de presència equilibrada d'homes i dones, de conformitat amb l'article 54 de la Llei orgànica 3/2007, de 22 de març, per a la igualtat efectiva de dones i homes.  
  
  
Cinqué. Presidència  
1. La presidència del Fòrum per al Retorn a la Comunitat Valenciana correspon a la persona titular de la conselleria competent en matèria de retorn de les persones valencianes en l'exterior.  
2. La presidència tindrà les següents funcions:  
a) Dirigir i coordinar l'actuació del Fòrum.  
b) Acordar la convocatòria de les reunions del Fòrum i la fixació de l'ordre del dia, tenint en compte les propostes i peticions formulades pels seus integrants.  
c) Visar les actes de les reunions del Fòrum.  
d) Dur a terme totes les altres funcions que siguen inherents a la presidència.  
  
Sisé. La vicepresidència  
1. La vicepresidència correspon a la persona titular de la secretaria autonòmica amb competències en matèria de retorn de les persones valencianes en l'exterior.  
2. La vicepresidència exerceix la presidència del Fòrum en els casos de vacant, absència, malaltia o una altra causa legalment establida, així com per delegació de la persona titular de la presidència.  
  
Seté. Les vocalies  
1. Seran vocalies institucionals del Fòrum, a més de la presidència i la vicepresidència:  
a) La persona titular de la direcció general amb competències en matèria de retorn de les persones valencianes a la Comunitat Valenciana, a qui correspondrà impulsar les accions necessàries per a la constitució i funcionament del Fòrum.  
b) En representació de la Generalitat i del seu sector instrumental, almenys un representant amb rang de director o directora general o superior, o de rang directiu en el cas del sector instrumental, per cadascuna de les següents àrees competencials de la Generalitat: educació, sanitat, justícia, ocupació, política migratòria, serveis socials, repte demogràfic i lluita contra la despoblació, economia, estadística i innovació.  
c) Tres persones en representació de les diputacions provincials de la Comunitat Valenciana, i dues persones, a proposta de la Federació Valenciana de Municipis i Províncies, en representació de municipis de més de 50.000 habitants i de municipis de fins a 50.000 habitants.  
  
d) Una persona en representació del Comité Econòmic i Social.  
2. Seran vocalies socials del Fòrum:  
a) Tres persones en representació d'aquells centres valencians en l'exterior que agrupen col·lectivitats implicades en polítiques de retorn, elegits per la presidència.  
b) Tres persones en representació de les entitats associatives que treballen en l'àmbit de la migració.  
c) Dues persones en representació de les organitzacions sindicals més representatives de la Comunitat Valencians i altres dues en representació de les associacions empresarials més representatives de la Comunitat Valenciana, en la Mesa del Diàleg Social de la Comunitat Valenciana.  
d) Dos ciutadans o ciutadanes experts en la matèria de retorn, de l'àmbit acadèmic o professional o social.  
e) Una persona representant del Consell de Cambres de Comerç de la Comunitat Valenciana, proposada per aquest.  
3. Tot això, sense perjudici que, en funció de les necessitats i a la vista de l'avanç dels debats del Fòrum, es considere necessari augmentar el nombre de vocalies establit, mitjançant l'oportuna resolució.  
  
Huité. Nomenament de les vocalies  
El nomenament de les vocalies del Fòrum el realitzarà la presidència, ateses les propostes emeses pels òrgans o entitats que corresponga en cada cas, que hauran de constar de dues persones, una vocal i una altra suplent, sent almenys una d'elles dona.  
  
Nové. La secretaria  
1. La secretaria serà exercida per una persona funcionària de la direcció general amb competències en matèria de retorn de les persones valencianes en l'exterior a la Comunitat Valenciana, amb un nivell de cap de servei o superior, nomenada per la presidència del Consell, amb veu però sense vot.  
2. Són funcions de la secretaria:  
a) Cursar la convocatòria de les sessions efectuada per la presidència.  
b) Custodiar la documentació del Fòrum.  
c) Qualssevol altres que siguen inherents a la seua condició.  
  
Desé. Règim jurídic  
El Fòrum es constitueix com a grup de treball de caràcter consultiu i d'assessorament a la persona titular de la conselleria amb competència en matèria de retorn de les persones valencianes en l'exterior, i es regirà pel que s'estableix en aquesta resolució i pels acords de funcionament que en el si d'aquest s'adopten. A aquest efecte, en la sessió constitutiva del Fòrum s'aprovarà el règim intern i funcionament d'aquest. En tot el que no s'ha estipulat, el seu règim jurídic serà el que s'estableix per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Onzé. Protecció de dades  
El Fòrum assegurarà la protecció de les dades de caràcter personal que puga recollir en l'exercici de les seues funcions, amb observança del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Dotzé. Absència d'incidència en la despesa pressupostària de la Generalitat  
L'execució d'aquesta resolució no té incidència en la dotació dels capítols de despesa assignats a la Generalitat, havent de ser atesa pels mitjans personals i materials de què aquesta disposa.  
Les persones que integren el Fòrum no percebran retribució per l'acompliment de les seues funcions. No obstant això, l'assistència a les reunions del Fòrum, degudament justificades davant de la direcció general competent en matèria de retorn de les persones valencianes en l'exterior, donarà origen a una indemnització pel concepte de dieta i transport, en els termes, condicions i imports previstos en el Decret 24/1997, d'11 de febrer, del Govern Valencià, sobre indemnitzacions per raó del servei i gratificació per serveis extraordinaris.  
  
Tretzé. Publicació en el DOGV  
Aquesta resolució produirà efectes des de l'endemà de publicar-se en el DOGV.  
  
Contra el que es disposa en la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes, comptat des de l'endemà de ser publicada, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que s'estableix en els articles 10 i 46 de Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que s'utilitze qualsevol altra via que es considere oportuna.  
  
València, 15 de febrer de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.